b'\n_START_ARTICLE_\nValmuefr\xc3\xb8\n_START_PARAGRAPH_\nValmuefr\xc3\xb8 er sm\xc3\xa5 fr\xc3\xb8 som er innholdet til valmueblomstenes fruktkapsler. Fr\xc3\xb8ene fra opiumsvalmuen (Papaver somniferum) brukes som smakstilsetning og pynt p\xc3\xa5 br\xc3\xb8d og bakverk, s\xc3\xa6rlig loff og rundstykker. Umalte eller oppmalte fr\xc3\xb8 blir s\xc3\xa6rlig brukt i det sentral- og \xc3\xb8steuropeiske kj\xc3\xb8kken. _NEWLINE_Fr\xc3\xb8ene kan ogs\xc3\xa5 presses og man f\xc3\xa5r da valmuefr\xc3\xb8olje som har h\xc3\xb8yt innhold av vitamin E. Den har blitt brukt til matlaging, trebeskyttelse, lampeolje og som ingrediens i maling. Som jodert valmuefr\xc3\xb8olje blir det brukt som kontrastmiddel for r\xc3\xb8ntgenunders\xc3\xb8kelser.'